VIDEO EXCLUSIV ”Are șanse FCSB la grupele Champions League?”. Helmut Duckadam a dat imediat răspunsul
FCSB a devenit campioană după nouă ani, iar acum se concentrează pe sezonul european care va începe în această vară.
Gigi Becali, patronul celor de la FCSB, a fixat un obiectiv ambițios pentru sezonul următor: intrarea în grupele UEFA Champions League, care i-ar aduce în conturi, spune el, aproximativ 60 de milioane de euro.
Omul de afaceri pregătește și o campanie spectaculoasă de transferuri pentru a se bate de la egal la egal cu echipele pe care FCSB le poate întâlni în preliminarii.
Campioana României va începe sezonul european din turul întâi preliminar și va fi nevoită să treacă de patru adversare pentru a ajunge în grupele cele mai importante competiții intercluburi din Europa, acolo unde o echipă din România nu a mai fost de 11 ani.
Helmut Duckadam: ”Nu suntem încă la nivelul ăla”
Întrebat direct dacă FCSB are vreo șansă pentru grupele UEFA Champions League, Helmut Duckadam, fostul mare portar și fost președinte de onoare la clubul lui Gigi Becali, a dat un răspuns direct.
”Nu, nu este. Pentru că nu suntem încă la nivelul acela. Deocamdată avem jucători care costă maximum un milion de euro și ne luptăm cu echipe care au jucători de la cinci milioane în sus.
Avem în Conference League o șansă să trecem de grupe. Să ajungem în grupe și să trecem de grupe, acolo da, acolo putem, cu puțin noroc la tragerea la sorți”, a spus Helmut Duckadam, într-un interviu acordat în exclusivitate pentru PRO TV.
Câți bani poate încasa FCSB din partea UEFA
Dacă va reuși să treacă de primul tur preliminar al UEFA Champions League, FCSB va fi ecompensată cu 280.000 de euro.
Suma primită din partea UEFA va crește în următoarele două tururi preliminare. În turul doi și trei, FCSB ar putea primi 380.000, respectiv 480.000 de euro.
În play-off, FCSB ar putea încasa nu mai puțin de cinci milioane de euro, iar accederea în grupe este premiată cu 15,6 milioane de euro. În total, dacă i-ar îndeplini visul lui Gigi Becali, Florinel Coman și compania ar aduce în conturile clubului din Berceni nu mai puțin de 21,7 milioane de euro!
Programul din preliminariile Champions League:
- Turul 1 preliminar: 9/10 iulie - 16/17 iulie
- Turul 2 preliminar: 23/24 iulie - 30/31 iulie
- Turul 3 preliminar: 6/7 august - 13 august
- Play-off: 20/21 august - 27/28 august
Urmăriți SPORT.RO și pe Google News